**Софийски районен съд**

**обявява конкурс**

На основание Заповед № РД-16-30/03.10.2024 г. на административния ръководител на Софийски районен съд се обявява конкурс за заемане на следната длъжност:

**Съдебен помощник – 5 (пет) щатни бройки в Наказателно отделение,**

с място на работа – сграда на Софийски районен съд в гр. София, бул. „Ген. М. Д. Скобелев“ № 23

**І. Описание на длъжността:**

Съдебният помощник подпомага съдиите, административния ръководител и заместниците му в тяхната работа; изготвя проекти на съдебни актове; проучва, анализира и обобщава правната доктрина и съдебната практика по конкретни въпроси; дава мнения по дела, изготвя становища по правни въпроси; извършват и други задачи, възложени от административното ръководство на съда.

**ІІ. Общи изисквания за заемане на длъжността:**

Кандидатите трябва да отговарят на изискванията за заемане на длъжността, съгласно чл.107а от Кодекса на труда, чл.162 и чл.340а, ал.1 от Закона за съдебната власт ЗСВ, чл.11, чл.136 и чл.137 от Правилника за администрацията на съдилищата.

Към момента на назначаване кандидатът следва да отговаря на изискванията на чл.340а, ал.1-3 от Закона за съдебната власт.

**ІІІ. Минимални и специфични изисквания, предвидени за заемане на длъжността:**

Във връзка с чл.11 ПАС и чл.162 ЗСВ за съдебен помощник може да бъде назначено лице, което има:

**1.** Висше образование с образователно-квалификационна степен „магистър“ в професионално направление „Право“ и придобита юридическа правоспособност;

**2**. Познава действащата нормативна уредба и тълкувателната дейност на върховните съдилища;

**3.** Не е осъждано на лишаване от свобода за умишлено престъпление от общ характер, независимо от реабилитацията;

**4**. Не страда от психическо заболяване;

**5.** Притежава умения за работа с текстообработващи програми, електронни таблици и електронна поща;

**6.** Допълнителни умения – висока писмена и езикова култура, комуникативност, отговорност, прецизност, лоялност.

Не се изисква трудов стаж.

**ІV. Минимален размер на основното трудово възнаграждение:**

Съдебният помощник получава основно месечно трудово възнаграждение в размер от 70 до 90 на сто от месечното възнаграждение от най-ниската съдийска длъжност.

На съдебните помощници се заплаща ежемесечно и допълнително възнаграждение за ранг, както и за придобит трудов стаж и професионален опит.

**V. Необходими документи за участие в конкурса:**

Кандидатите подават лично или чрез пълномощник:

- Заявление за участие в конкурса /по образец/;

- Подробна професионална автобиография-европейски формат;

- Мотивационно писмо;

- Медицинско свидетелство за постъпване на работа – оригинал;

- Документ, че кандидатът не страда от психически заболявания, удостоверено по съответния ред – оригинал;

- Копие от документите за придобити висше образование с образователно-квалификационна степен „Магистър“ в професионално направление „Право“ и юридическа правоспособност, които се изискват за длъжността (със заверка от кандидата);

- Декларация за обстоятелствата по чл.340а, ал.1 ЗСВ и по чл.107а, ал.1 КТ /по образец/;

Могат да бъдат приложени копия от документи, удостоверяващи продължителността на трудовия стаж и професионалния опит, препоръки от работодатели или организации по повод дейността на кандидата и други документи, свързани с изискванията за заемане на длъжността, които кандидатът притежава.

От кандидата не се изисква представяне на свидетелство за съдимост, същото ще бъде получено служебно по електронен път от интернет страницата на Министерство на правосъдието. При неиздаване на електронно свидетелство за съдимост от Министерство на правосъдието, от кандидатите ще бъде изискано да представят такова, издадено по общоустановения ред.

Документите следва да бъдат окомплектовани в посочената по-горе последователност. Кандидатите, които не са представили посочените в обявата документи, няма да бъдат допуснати до конкурс.

**VІ. Място за подаване на документи:**

Софийски районен съд, бул. „Ген. М. Д. Скобелев” № 23, партерен етаж, служба „Регистратура“ – за „Човешки ресурси“.

**VІІ. Срок за подаване на документи:**

Един месец, считано от датата на публикуване на обявата за конкурса.

**VІІІ. Начин на провеждане на конкурса:**

Конкурсът ще се проведе на три етапа (подбор по документи, писмен изпит и устен изпит), както следва:

1. Първи етап – подбор по документи:

Само кандидатите, които напълно отговарят на изискванията, посочени в обявата, ще бъдат допуснати до втори етап.

В списъка на допуснатите кандидати ще се посочат датата, часът и мястото на провеждане на писмения изпит.

2. Втори етап – писмен изпит (решаване на тест):

Предмет на писмения изпит е проверка на правните познания (нормативни актове и съдебна практика) и езикова и писмена култура на кандидатите. Продължителността на писмения изпит е 2 (два) астрономически часа. По време на писмения изпит кандидатите не могат да използват нормативни актове.

До трети етап на конкурса се класират само тези кандидати, които са получили от писмения изпит оценка най-малко „Мн.добър/4.50/“.

3. Трети етап – устен изпит:

Устният изпит ще се проведе по въпроси, свързани с познаване на нормативната уредба, регламентираща дейността. По време на устния изпит кандидатите могат да ползват нормативни актове, ако разполагат с такива.

Оценяването на кандидатите се извършва по шестобалната система. Класират се само кандидатите, получили оценка не по-ниска от „Мн. добър /4,50/”.

Класирането на участниците в конкурса се извършва от конкурсната комисия чрез подреждането им според резултата, който се образува като сбор от оценките от писмения и устния изпит. При равен резултат конкурсната комисия класира кандидата с по-висок общ успех от държавните изпити, а ако и в този случай резултатът е равен, конкурсната комисия класира кандидата с по-висок общ успех от следването му за придобиване на висше юридическо образование по специалността „Право“.

Списък с допуснатите и недопуснатите кандидати до конкурса, както и всички
съобщения, свързани с конкурса, в т.ч. отразяващи окончателното приключване на
конкурсната процедура, ще се обявяват на подходящо място в сградите на СРС, както и на
интернет страницата на Софийския районен съд, секция „Пресцентър“ – „Обяви и
конкурс“https://srs.justice.bg/bg/news3.
 Неодобрените за назначаване кандидати могат да поискат писмено, в 30-дневен срок от окончателното приключване на конкурсната процедура, връщането на представените от тях оригинали или нотариално заверени копия на документи, удостоверяващи тяхната физическа и психическа годност, необходимата квалификационна степен и стаж за
заеманата длъжност /ако такива са представени в рамките на конкурсната процедура/.
Документите се връщат на кандидата – лично или чрез писмено упълномощен
представител.

-----------------------------------------------------------------------------------
 Обявата е публикувана във вестник „24 часа“, бр. 239 на 07.10.2024 г.